### NN 140/2024 (6.12.2024.), Pravilnik o postupku ispitivanja automatskih vaga za pojedinačno vaganje

Državni zavod za mjeriteljstvo

2308

Na temelju članka 25. stavka 7. Zakona o mjeriteljstvu (»Narodne novine«, broj 74/14, 111/18 i 114/22) glavna ravnateljica Državnog zavoda za mjeriteljstvo donosi

PRAVILNIK

O POSTUPKU ISPITIVANJA AUTOMATSKIH VAGA ZA POJEDINAČNO VAGANJE

I. OPĆE ODREDBE

Članak 1.

Ovim Pravilnikom propisuje se postupak ispitivanja automatskih vaga za pojedinačno vaganje prilikom redovne ili izvanredne ovjere.

Članak 2.

(1) Tehnički i mjeriteljski zahtjevi koji se odnose na automatske vage za pojedinačno vaganje utvrđeni su odredbama Pravilnika o tehničkim i mjeriteljskim zahtjevima koji se odnose na mjerila (»Narodne novine«, broj 21/16).

(2) Automatske vage koje su u uporabi i imaju prvu ovjeru, mogu se podnositi na redovno ili izvanredno ovjeravanje sve dok zadovoljavaju zahtjeve iz propisa na temelju kojih su stavljeni u uporabu.

(3) Ako se nakon propisanog postupka ispitivanja mjerila utvrdi da je mjerilo sukladno odobrenom tipu mjerila i da zadovoljava propisane tehničke i mjeriteljske zahtjeve, ovlašteni će mjeritelj ovjeriti mjerilo.

II. POSTUPAK ISPITIVANJA AUTOMATSKIH VAGA ZA POJEDINAČNO VAGANJE PRILIKOM REDOVNE ILI IZVANREDNE OVJERE

Članak 3.

Postupak ispitivanja automatskih vaga za pojedinačno vaganje prilikom redovne ili izvanredne ovjere opisan je u Dodatku I., koji je tiskan uz ovaj Pravilnik i njegov je sastavni dio.

III. SADRŽAJ I ROK ČUVANJA ISPITNOG IZVJEŠĆA

Članak 4.

(1) Sadržaj i oblik ispitnih izvješća opisani su u Dodatku II., koji je tiskan uz ovaj Pravilnik i njegov je sastavni dio.

(2) Ispitno izvješće čuva se jednu godinu nakon isteka ovjernog razdoblja.

(3) Ovjerno razdoblje za redovno ovjeravanje automatskih vaga za pojedinačno vaganje utvrđeno je propisom kojim se utvrđuju ovjerna razdoblja za pojedina zakonita mjerila.

IV. TROŠKOVI OBAVLJANJA REDOVNE ILI IZVANREDNE OVJERE

Članak 5.

Iznos i način plaćanja naknade za troškove obavljanja poslova redovne ili izvanredne ovjere utvrđen je propisom kojim se utvrđuje visina i način plaćanja naknada za mjeriteljske poslove koje obavlja Državni zavod za mjeriteljstvo ili ovlašteno tijelo.

V. NOTIFIKACIJA

Članak 6.

Ovaj Pravilnik je notificiran u skladu s Direktivom (EU) 2015/1535 Europskog parlamenta i Vijeća od 9. rujna 2015. o utvrđivanju postupka pružanja informacija u području tehničkih propisa i pravila o uslugama informacijskog društva (kodificirani tekst) (Tekst značajan za EGP) (SL L 241, 17. 9. 2015.).

VI. PRIJELAZNE I ZAVRŠNE ODREDBE

Članak 7.

Tijela ovlaštena za poslove ovjeravanja automatskih vaga za pojedinačno vaganje, ovlaštena prije objave ovog Pravilnika, moraju ispitna izvješća uskladiti s odredbama ovoga Pravilnika u roku od godine dana od dana stupanja na snagu ovog Pravilnika.

Članak 8.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/24-02/02
 Urbroj: 558-03/1-24-05
 Zagreb, 27. studenoga 2024.

Glavna ravnateljica
 Brankica Novosel, v. r.

DODATAK I.

POSTUPAK ISPITIVANJA AUTOMATSKIH VAGA ZA POJEDINAČNO VAGANJE PRILIKOM REDOVNE ILI IZVANREDNE OVJERE

Ovim Dodatkom propisuje se postupak ispitivanja automatskih vaga za pojedinačno vaganje (catchweigher) (u daljnjem tekstu: automatska vaga) prilikom redovne ili izvanredne ovjere kojim se utvrđuje zadovoljava li automatska vaga propisane mjeriteljske i tehničke zahtjeve.

1. DEFINICIJE

Vaga – oprema za vaganje koja je namijenjena za određivanje mase tijela na temelju djelovanja sile teže na to tijelo.

Automatska vaga – Mjerilo koje određuje masu proizvoda bez sudjelovanja poslužitelja prema unaprijed zadanom programu automatskih postupaka koji su svojstveni za tu vagu.

Automatska vaga za pojedinačno vaganje (catchweigher) – Automatska vaga koja određuje masu unaprijed sastavljenih diskretnih tereta (npr. pretpakovina) ili pojedinačnih tereta rasutoga gradiva.

Automatska vaga razvrstavalica (checkweigher), koja se koristi za pojedinačno vaganje – Automatska vaga koja dijeli proizvode različite mase u dvije ili više podskupina u skladu s vrijednošću razlike njihovih masa i namještene nazivne mase

Etiketirna vaga (vaga s ispisom mase) – Automatska vaga za pojedinačno vaganje, koja stavlja natpise na izvagani proizvod s ispisom mase

Vaga s ispisom mase i cijene – Automatska vaga za pojedinačno vaganje, koja na izvagani proizvod stavlja natpise s ispisom mase i cijene

2. MJERITELJSKI ZAHTJEVI

Mjeriteljski zahtjevi za automatske vage temelje se na odredbama Pravilnika o tehničkim i mjeriteljskim zahtjevima koji se odnose na mjerila (»Narodne novine«, broj 21/16).

2.1. Nazivni radni uvjeti

Proizvođač određuje naznačene radne uvjete za vagu na sljedeći način:

a) Za mjerenu veličinu: mjerno područje vage izraženo je pomoću njezine najveće i najmanje sposobnosti vaganja

b) Za mehaničke i klimatske utjecajne veličine: najmanje temperaturno područje je 30 °C

c) Za druge utjecajne veličine (ako postoje): brzina rada (radne brzine) i svojstva proizvoda koji se važe.

2.2. Razred točnosti

2.2.1. Automatske vage dijele se na glavne kategorije koje su označene kao:

X ili Y,

u skladu sa specifikacijama proizvođača;

2.2.2. Glavne kategorije, koje određuje proizvođač, dijele se, nadalje, na četiri razreda točnosti:

XI, XII, XIII i XIV

i

Y(I), Y(II), Y(a) i Y(b)

2.2.3. Vage kategorije X

Kategorija X obuhvaća vage koje se upotrebljavaju za provjeru pretpakovina proizvedenih u skladu sa zahtjevima važećeg Pravilnika o mjeriteljskim zahtjevima za pretpakovine stalnih nazivnih količina punjenja označenih masom ili obujmom (»Narodne novine«, broj 82/16).

Razredi točnosti nadopunjuju se faktorom (x) koji određuje najveće dopušteno standardno odstupanje kako je navedeno u točki 2.3.

Proizvođač mora navesti faktor (x) koji mora iznositi x ≤ 2 i biti izražen u obliku 1×10k, 2×10k ili 5×10k, pri čemu je k negativan cijeli broj ili nula.

2.2.4. Vage kategorije Y

Kategorija Y obuhvaća sve druge automatske vage za pojedinačno vaganje.

2.3. Najveća dopuštena pogreška

Najveća dopuštena pogreška za vage kategorije X utvrđena je kao najveća dopuštena srednja vrijednost pogreške, a za kategoriju Y kao najveća dopuštena pogreška u skladu s tablicom 1.

Tablica 1. – Najveća dopuštena pogreška

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Neto opterećenje (m) izraženo ispitnim podjeljkom (e) | | | | | | | | Najveća dopuštena srednja vrijednost pogreške | Najveća dopuštena pogreška |
| XI | Y(I) | XII | Y(II) | XIII | Y(a) | XIV | Y(b) | X | Y |
| 0 < m ≤ 50 000 | | 0 < m ≤ 5 000 | | 0 < m ≤ 500 | | 0 < m ≤ 50 | | ±0,5e | ±1e |
| 50 000 < m ≤ 200 000 | | 5 000 < m ≤ 20 000 | | 500 < m ≤ 2 000 | | 50 < m ≤ 200 | | ±1,0e | ±1,5e |
| 200 000 < m | | 20 000 < m ≤ 100 000 | | 2 000 < m ≤ 10 000 | | 200 < m ≤ 1 000 | | ±1,5e | ±2e |

2.4. Standardna odstupanja za vage kategorije X (x)

Najveće dopušteno standardno odstupanje za vage kategorije X (x) dobiva se množenjem koeficijenta (x) vrijednošću iz tablice 2.

Tablica 2. – Najveće dopušteno standardno odstupanje za razred X(1)

|  |  |
| --- | --- |
| Neto opterećenje (m) | Najveće dopušteno standardno odstupanje za razred X(1) |
| m ≤ 50 g | 0,48 % |
| 50 g < m ≤ 100 g | 0,24 g |
| 100 g < m ≤ 200 g | 0,24 % |
| 200 g < m ≤ 300 g | 0,48 g |
| 300 g < m ≤ 500 g | 0,16 % |
| 500 g < m ≤ 1 000 g | 0,8 g |
| 1 000 g < m ≤ 10 000 g | 0,08 % |
| 10 000 g < m ≤ 15 000 g | 8 g |
| 15 000 g < m | 0,053 % |
| Za razred XI i XII, (x) mora biti manji od 1.  Za razred XIII, (x) ne smije biti veći od 1.  Za razred XIV, (x) mora biti veći od 1. | |

2.5. Ispitni podjeljak

2.5.1. Vage s jednim područjem vaganja

Tablica 3. – Ispitni podjeljak za vage s jednom vrijednosti podjeljka

|  |  |  |  |  |
| --- | --- | --- | --- | --- |
| Razredi točnosti | | Ispitni podjeljak | Broj ispitnih podjeljaka  n = Max/e | |
| Najmanje | Najviše |
| XI | Y(I) | 0,001 g ≤ e | 50 000 | – |
| XII | Y(II) | 0,001 g ≤ e ≤ 0,05 g | 100 | 100 000 |
| 0,1 g ≤ e | 5 000 | 100 000 |
| XIII | Y(a) | 0,1 g ≤ e ≤ 2 g | 100 | 10 000 |
| 5 g ≤ e | 500 | 10 000 |
| XIV | Y(b) | 5 g ≤ e | 100 | 1 000 |

2.5.2. Vage s više područja vaganja

Tablica 4. – Ispitni podjeljak za vage s više vrijednosti podjeljaka

|  |  |  |  |  |
| --- | --- | --- | --- | --- |
| Razredi točnosti | | Ispitni podjeljak | Broj ispitnih podjeljaka  n = Max/e | |
| Najmanja  vrijednost 1)  n = Maxi /e(i+1) | Najveća  vrijednost  n = Maxi/ei |
| XI | Y(I) | 0,001 g ≤ ei | 50 000 | – |
| XII | Y(II) | 0,001 g ≤ ei ≤ 0,05 g | 5 000 | 100 000 |
| 0,1 g ≤ ei | 5 000 | 100 000 |
| XIII | Y(a) | 0,1 g ≤ ei | 500 | 10 000 |
| XIV | Y(b) | 5 g ≤ ei | 50 | 1 000 |
| Primjenjuje se sljedeće:  i = 1, 2, …r  i = pojedinačno područje vaganja  r = ukupan broj područja vaganja  1) Za i = r upotrebljava se odgovarajući stupac iz tablice 3., pri čemu se e zamjenjuje s er. | | | | |

2.5.3. Područje vaganja za vage kategorije Y

Kod navođenja područja vaganja za vage kategorije Y proizvođač mora uzeti u obzir da najmanje opterećenje pri vaganju ne smije biti manje od:

|  |  |
| --- | --- |
| razred Y(I): | 100e |
| razred Y(II): | 20e za 0,001 g ≤ e ≤ 0,05 g, i 50e za 0,1 g ≤ e |
| razred Y(a): | 20e |
| razred Y(b): | 10e |
| vage koje se koriste za sortiranje, npr. poštanske vage i vage za otpad: | 5e |

2.6. Dinamičko namještanje

Uređaj za dinamičko namještanje mora se primjenjivati unutar raspona opterećenja koje je odredio proizvođač.

Kad je ugrađen uređaj za dinamičko namještanje koji kompenzira dinamička djelovanja tereta u pokretu, isti ne smije djelovati izvan raspona opterećenja te ga mora biti moguće osigurati.

2.7. Utjecaj nultog odstupanja

Nakon nuliranja uređaja, utjecaj nultog odstupanja ne smije biti veći od 0,25e.

2.8. Točnost tariranja

Uređaj za tariranje mora imati mogućnost postavljanja na nulu uz odstupanje koje nije veće od 0,25e.

Za vage s više područja vaganja, e se zamjenjuje s e1.

3. OZNAKE NA AUTOMATSKIM VAGAMA

3.1. Oznake mjerila

Vage moraju biti označene sljedećim oznakama:

− naziv proizvođača ili zaštitni znak;

− tip;

− serijski broj;

− oznaka tipnog odobrenja;

− razred točnosti, npr. kako slijedi: XI (0,5) ili Y(a);

− ispitni podjeljak vage u obliku: e = …….;

− stvarni podjeljak vage u obliku: d = …….;

− najveće opterećenje pri vaganju u obliku: Max..…;

− najmanje opterećenje pri vaganju u obliku: Min…..;

− najveće dodavanje u tariranju u obliku: T = + ;

− najveće oduzimanje u tariranju u obliku: T = – ;

− temperaturni raspon...... °C /...... °C;

− snaga....... V;

− mrežna frekvencija.... Hz;

− maksimalna brzina trake: ……m/min

Natpisna pločica s obveznim oznakama mora biti pričvršćena na vagi na vidljivom mjestu i mora biti zapečaćena na takav način da ju je nemoguće ukloniti, a da se pritom ista ne uništi.

3.2. Oznake za stavljanje automatskih vaga na tržište

3.2.1. Automatska vaga mora biti označena oznakom koja navodi način njenog stavljanja na tržište:

− oznakom tipnog odobrenja u skladu sa Zakonom o mjeriteljstvu (»Narodne novine«, broj 74/14, 111/18 i 114/22), ili

− oznakom EZ-tipnog odobrenja, ili

− oznakom potvrde o provedenom tipnom ispitivanju EEZ-a, ili

− oznakom potvrde o sukladnosti koja se odnosi na provedene provjere i ispitivanja za svako pojedinačno mjerilo (F, G), ili

− oznakom potvrde o ispitivanju oblikovnog i tehničkog rješenja (H1), u skladu s Pravilnikom o tehničkim i mjeriteljskim zahtjevima koji se odnose na mjerila (»Narodne novine«, broj 21/16)

3.2.2. Automatska vaga mora biti označena i sljedećim oznakama:

− oznakom sukladnosti »CE« i dodatnom mjeriteljskom oznakom za automatske vage odobrene u skladu s Pravilnikom o tehničkim i mjeriteljskim zahtjevima koji se odnose na mjerila (»Narodne novine«, broj 21/16).

Visina CE oznake mora biti najmanje 5 mm. Pravokutnik dodatne mjeriteljske oznake (M + godina ovjere) mora biti iste visine. Identifikacijski broj prijavljenog tijela (notified body) (XXXX) također-mora biti naveden.

Primjeri oznaka sukladnosti na automatskim vagama:

![](/files/_web/sluzbeni-dio/2024/133153/images/6693.jpg)

4. POSTUPAK ISPITIVANJA AUTOMATSKIH VAGA ZA POJEDINAČNO VAGANJE (CATCHWEIGHER)

Tijekom postupka ispitivanja automatske vage potrebno je primijeniti istovjetne mjeriteljske zahtjeve koji su bili ispunjeni prilikom stavljanja automatske vage na tržište.

4.1. Pregled ispitivanja

Tijekom redovne ili izvanredne ovjere provode se sljedeće radnje i ispitivanja:

a) vizualni pregled,

b) ispitivanje točnosti;

− ispitivanje nultog odstupanja i točnosti tariranja

− ispitivanje vaganja

− ispitivanje ekscentričnosti (ako je primjenjivo)

4.2. Vizualni pregled

Tijekom vizualnog pregleda automatske vage ocjenjuje se sljedeće:

– je li mjerilo sukladno odobrenom tipu ili izvedbi mjerila za koje je tijekom stavljanja na tržište potvrđena sukladnost a moraju se provjeriti i oznake u skladu s točkom 3. ovoga Dodatka

– jesu li mjerilo i njegovi dijelovi čisti, fizički neoštećeni i postoje li na metalnim dijelovima znakovi korozije, koja bi imala štetan učinak na njegov rad.

Ako mjerilo ne ispunjava zahtjeve vizualnog pregleda, daljnja ispitivanja će se obustaviti.

4.3. Uvjeti ispitivanja i oprema

4.3.1. Vage prilikom ispitivanja moraju biti kompletne i postavljene na mjesto za predviđenu uporabu u uobičajenim uvjetima rada. Ispitivanje se mora provesti unutar opsega navedenog na natpisnoj pločici koristeći pritom proizvod ili proizvode koji se važu u uobičajenoj uporabi.

4.3.2. Oprema za ispitivanje:

− kontrolna vaga (neautomatska vaga) mora omogućiti određivanje referentne vrijednosti mase svakog ispitnog tereta na točnost od najmanje 1/3 najveće dopuštene pogreške navedene u Tablici 1.

− pogreška referentnih utega ne smije premašivati 1/3 najveće dopuštene pogreške za navedeno opterećenje.

4.3.3. Kontrolnu vagu potrebno je provjeriti neposredno prije izvođenja ispitivanja kako bi se utvrdilo jesu li njezina svojstva nepromijenjena. Ako kontrolna vaga nema odgovarajuću rezoluciju, odgovarajuća rezolucija može se osigurati korištenjem dodatnih utega za određivanje točke preokreta. Kontrolnom vagom mora biti moguće provesti postupak vaganja svih ispitnih tereta određenog proizvoda.

4.3.4. Sustav za prijevoz tereta mora biti postavljen na maksimalnu brzinu i, ako to operater može prilagoditi, također na brzinu koja je približno jednaka srednjoj vrijednosti brzine. Ako se vrijednost brzine odnosi na određeni proizvod, brzina mora biti postavljena na brzinu tog proizvoda. Maksimalna vrijednost brzine, koju operater može prilagoditi, mora biti istovjetna maksimalnoj brzini navedenoj na natpisnoj pločici, tj. mora biti onemogućeno postavljanje na brzinu veću od navedene na natpisnoj pločici.

4.3.5. Vage se moraju postaviti na nulu prije početka svakog ispitivanja. Dinamička postavka mora se postaviti u skladu s uputama proizvođača prije svakog ispitivanja.

4.3.6. Prikazivanje i/ili ispis vrijednosti mase (ili razlika između mase i nazivne mase) moraju biti dostupni za svaki teret kako bi se utvrdile pogreške i odstupanja (po kategoriji). Pogreške i odstupanja moraju se izračunati za broj pojedinačnih tereta navedenih u tablici 5.

Tablica 5. – Broj ispitnih tereta

|  |  |  |
| --- | --- | --- |
| Kategorije | Teret | Broj ispitnih tereta |
| X | m ≤ 1 kg | 60 |
| 1 kg ≤ e ≤ 10 kg | 30 |
| 10 kg ≤ e ≤ 20 kg | 20 |
| 20 kg < m | 10 |
| Y | Najmanje 10 za sve terete | |

Vage kategorije Y

Ako vaga ima uređaj za prikaz sa stvarnom podjelom d ≤ 0,2e, taj se uređaj mora upotrijebiti za utvrđivanje pogreške.

Ako je vrijednost stvarne podjele veća od 0,2e, pogreška zaokruživanja mora biti uklonjena odabirom opterećenja.

4.4. Ispitivanje točnosti

4.4.1. Ispitivanje nultog odstupanja i točnosti tariranja

Ispitati u statičnom načinu rada ispunjava li mjerilo zahtjeve iz točke 2.7. ili 2.8. ovoga Dodatka: odstupanje od nule, nakon ponovnog postavljanja na nulu ili tariranja.

4.4.2. Ispitivanje vaganjem – u automatskom načinu rada

Automatska vaga se ispituje s teretima (proizvodima) koji su namijenjeni za vaganje na ispitivanoj vagi, pod normalnim radnim uvjetima. Ako se vrijednost brzine odnosi na određeni teret (proizvod), brzina mora biti postavljena na brzinu tog tereta (proizvoda).

Ovisno o broju različitih tereta (proizvoda) koji se važu na ispitivanoj automatskoj vagi, test vaganjem u automatskom načinu rada sastoji se od sljedećih koraka:

− biranje maksimalno četiri različita ispitna tereta, koji moraju uključivati, ako je primjenjivo, vrijednosti blizu Min i Max te vrijednosti blizu, ali ne veće od kritičnih vrijednosti u okviru raspona Min i Max (kada dolazi do promjene najvećih dopuštenih pogrešaka);

− određivanje mase ispitnih tereta na kontrolnoj vagi;

− broj ispitnih tereta naveden je u tablici 5.;

− vaganje ispitnih tereta u skladu s tablicom 5. u automatskom načinu rada;

− određivanje i ocjenjivanje pojedinačnih pogrešaka u mjerenju za određenu kategoriju vage.

Pogreške mjerenja ne smiju premašivati najveće dopuštene pogreške navedene u točki 2.3. (Tablica 1.) za sve kategorije vaga i u točki 2.4. (Tablica 2.) za vage kategorije X.

4.4.3. Ispitivanje ekscentričnosti

4.4.3.1. Ispitivanje ekscentričnosti u dinamičnom načinu rada

Oprema za postavljanje i nadzor nulte točke mora biti aktivna. Prije svakog novog ispitnog utega moguće je provesti dinamično nastavljanje.

Ispitivanje ekscentričnosti u dinamičnom načinu rada sastoji se od sljedećih koraka:

− postavljanje tereta jednakog 1/3 Max (s dodatnom tarom, ako je primjenjivo) na sljedeće dijelove/trake nosača tereta:

• traka 1 proteže se od središta nosača opterećenja do jednog ruba sustava prijenosa;

• traka 2 proteže se od središta nosača opterećenja do suprotnog ruba sustava prijenosa;

− provođenje broja ispitnih tereta navedenog u tablici 5.

Pogreške u mjerenju ne smiju premašivati odgovarajuće najveće dopuštene pogreške za određenu kategoriju vaga u skladu s točkom 2.3. (Tablica 1.)

4.4.3.2. Ispitivanje ekscentričnosti – za vage koje važu statički

Ispitivanje ekscentričnosti u statičnom načinu rada sastoji se od sljedećih koraka:

− postavljanje tereta jednakog 1/3 Max (s dodatnom tarom, ako je primjenjivo) na svaki od četiriju segmenata nosača tereta:

− za nosače opterećenja s n potpornih točaka, gdje je n > 4, postavljanje tereta od 1/(n – 1) Max na svaku potpornu točku (s dodatnom tarom, ako je primjenjivo);

− određivanje i ocjenjivanje pojedinačnih pogrešaka u mjerenju za određenu kategoriju vage.

Pogreške u mjerenju ne smiju premašivati odgovarajuće najveće dopuštene pogreške za određenu kategoriju vaga u skladu s točkom 2.3. (Tablica 1.)

5. ISPITNO IZVJEŠĆE

O provedenom postupku ispitivanja ovlašteni mjeritelj radi ispitno izvješće. Sadržaj i oblik ispitnog izvješća propisan je Dodatkom II. ovoga Pravilnika.

6. DRŽAVNE OVJERNE OZNAKE I OVJERNE ISPRAVE

Ako se nakon propisanog postupka ispitivanja mjerila utvrdi da mjerilo zadovoljava propisane tehničke i mjeriteljske zahtjeve, ovlašteni će mjeritelj ovjeriti mjerilo.

Na mjerilo se postavljaju državne ovjerne oznake u obliku naljepnice i/ili u obliku žiga za utiskivanje.

Zaštitni žigovi koji su postavljeni prilikom prve ovjere (ocjenjivanja sukladnosti mjerila) i zaštitni žigovi prethodno postavljeni prilikom redovne i izvanredne ovjere ne smiju se skidati, osim u slučajevima kad je to neophodno prilikom servisiranja i/ili postupka ispitivanja i ovjere mjerila.

Ako se tijekom ovjeravanja mjerila utvrdi da mjerilo ne zadovoljava propisane zahtjeve, mjerilo se označuje oznakom »Mjerilo je neispravno«.

Ukoliko podnositelj zahtjeva to zatraži, Državni zavod za mjeriteljstvo ili ovlašteno tijelo dužni su izdati ovjernicu i kad je mjerilo označeno ovjernom oznakom.

Državne ovjerne oznake, oznake za označivanje mjerila te sadržaj i oblik ovjernice utvrđeni su propisom kojim se utvrđuju vrsta, oblik i način postavljanja državnih ovjernih oznaka koje se rabe kod ovjeravanja zakonitih mjerila, oznaka za označivanja mjerila te ovjernih isprava.

DODATAK II.

ISPITNA IZVJEŠĆA O REDOVNOJ/IZVANREDNOJ OVJERI AUTOMATSKIH VAGA ZA POJEDINAČNO VAGANJE

1. AUTOMATSKE VAGE KATEGORIJE X

![](/files/_web/sluzbeni-dio/2024/133153/images/6673.jpg)

2. AUTOMATSKE VAGE KATEGORIJE Y

![](/files/_web/sluzbeni-dio/2024/133153/images/6666.jpg)

![](/files/_web/sluzbeni-dio/2024/133153/images/6656.jpg)